બંધના એલાનને નિષ્ફળ બનાવવા અને કાયદો-વ્યવસ્થાની પરિસ્થિતિ જળવાય રહે તે માટે રાજકોટ પોલીસ દ્વારા ગઈકાલ રાતથી જ અટકાયતનો દોર શરૂ કરી દેવાયો હતો. એનએસયુઆઈ અને યુવક કાેંગ્રેસના આગેવાનોના ઘેર જઈને તેમને રાત્રે જ ઝડપી લેવાયા હતા અને અમુકને આજે સવારે બંધ દરમિયાન રસ્તા પરથી પકડી લેવાયા હતા. એનએસયુઆઈ અને યુવક કાેંગ્રેસના આગેવાનો આજે સવારે 8-30 વાગ્યાની આસપાસ જ્યારે રાષ્ટ્રીય શાળામાં મીનાબેન કુંડલિયા કોલેજ બંધ કરાવવા નીકળ્યા ત્યારે ક્રાઈમ બ્રાન્ચે મુકેશ ચાવડા, ભરતસિંહ જાડેજા, આદિત્યસિંહ ગોહિલ, કેતન ઝરિયા, જયકિશનસિંહ ઝાલા, મોહન ભરવાડ, જગપાલ મકવાણા, ભાવેશ પટેલ, બળવંત છાંટબાર, નિલેશ ગોહેલ, નૈમિશ પાટડિયા, સુરેશ સીતાપરા, યોગેશ પાદરિયા સહિતનાઆેને પકડી લીધા હતા. આ ઉપરાંત રણજીત મુંધવા, ભાવેશ પટેલ સહિતના કાેંગ્રેસના કાર્યકરોને પણ પોલીસે પકડીને ક્રાઈમ બ્રાન્ચે રાખ્યા હતા. દરમિયાન ક્રાઈમ બ્રાન્ચે કાેંગ્રેસ અગ્રણી મહેશ રાજપૂત, જશવંતસિંહ ભટ્ટી, અશોક ડાંગર, મયુરસિંહ જાડેજા, સતુભા જાડેજા સહિતના કાેંગ્રેસ અગ્રણીઆેની અટકાયત કરી છે. દરમિયાન યાજ્ઞિક રોડ પર બંધ કરાવવા નીકળેલા કેટલાક કાેંગ્રેસી કાર્યકરોની અટકાયત કરી વધુ કાર્યવાહી હાથ ધરી છે.